**SZAKNYELVI KURZUSOK ÉS KÖVETELMÉNYEK**

**Szaknyelvi kreditkurzusok**

A Karon kredit rendszerű szaknyelvi oktatás folyik angol és német nyelvből. A szaknyelvi kurzusok részben a *kötelezően választható*, részben a *szabadon választható* tantárgyi csoportban kaptak helyet, 2-2 kredit értékkel. Felvételük a NEPTUN rendszeren keresztül történik.

A Kari Szaknyelvi Vizsga (részletes leírását lásd lentebb) kritérium-követelményként szerepel. A szaknyelvi kurzusok teljesítése a kreditek megszerzésén túl segíti a vizsgára történő felkészülést.

**Nyelvi követelmények**

*1. A diploma megszerzéséhez szükséges képesítési követelmény*

A diploma megszerzésének feltétele egy középfokú (B2 szintű), írásbeli és szóbeli államilag elismert nyelvvizsga-bizonyítvány megszerzése angol, francia, német, spanyol vagy orosz nyelvből.

*2. Az egyetemi tanulmányok lezárásához szükséges nyelvi követelmény*

A kreditrendszerű oktatásban az Általános Orvostudományi Kar általános orvosi és fogorvosi szakán a középfokú, írásbeli és szóbeli angol, (a Gyógyszerész Karon angol vagy német) Kari Szaknyelvi Vizsga letétele szükséges a tanulmányok lezárásához. A Kari Szaknyelvi Vizsga letételének ajánlott időpontja a 4. félév vége. A vizsgát legkésőbb a 7. félév megkezdése előtt le kell tenni. Nyelvvizsgázási lehetőség tanévenként kettő alkalommal van, általában a szorgalmi időszak utolsó hetében, tekintve, hogy a Kari Szaknyelvi Vizsga kritérium-követelmény.

*3. A PROFEX államilag elismert orvosi szaknyelvi vizsga elismerése*

A Nyelvi Intézetben 2000-től kezdődően rendelkezésére áll a PROFEX államilag elismert orvosi szaknyelvi vizsga. **Ez a nyelvvizsga mind a diploma megszerzéséhez szükséges *képesítési követelményt* mind az egyetemi tanulmányok lezárásához szükséges *nyelvi követelményt* kielégíti.** A vizsgáról részletes tájékoztatás: a PROFEX Nyelvvizsgaközpontban ill. a *www.aok.pte.hu/profex* internetes címen.